Маълумот

оид ба тағйирёбии тарифи неруи барқ

Дар баробари рушд ёфтани соҳаҳои иҷтимоию иқтисодии ҷумҳурӣ талабот ба неруи барқ сол то сол зиёд гардида, зарурати таҳкими иқтидори истеҳсолии неруи барқро ба миён овардааст.

Боиси зикр аст, ки афзоиш додани иқтидори истеҳсолӣ бо роҳи сохтмони неругоҳҳои барқии хурду калон, таъмир ва азнавсозии неругоҳҳо ва системаи мавҷудаи неруи барқ ба даст меояд, ки барои ин маблағҳои зиёд зарур мебошанд.

Дар асоси қарори Ҳукумати Ҷумҳурии Тоҷикистон аз 31 августи соли 2022, №449 аз 1 октябри соли 2022 тарифҳои неруи барқ барои истифодабарандагон, аз ҷумла барои аҳолӣ ба андозаи 26,51 сомонӣ бо назардошти андоз аз арзиши иловашуда барои 1 кВт/соат муқаррар карда шудааст.

Омили болоравии тарифи неруи барқ ин зиёд гардидани маблағи хароҷот дар корхонаҳои соҳаи истеҳсол, интиқол ва тақсимоти неруи барқ (баланд гардидани нархи маводи сӯзишворӣ, равғанҳои молиданӣ, таҷҳизотҳои барқӣ ва ғайра) арзёбӣ мегардад.

Бояд қайд намуд, ки нархи фурӯши 1 кВт/соат неруи барқ то 30 сентябри соли 2022 барои аҳолӣ 22,66 дирамро бо назардоштии андоз аз арзиши иловашуда ташкил мекард.

Дар нархномаи нави тарифҳои неруи барқ ва гармӣ ҳисоби неруи барқи масрафшудаи моҳонаи аҳолӣ, ки аз 10 000 кВт/соат зиёд мешавад, фарқияти аз меъёри мазкур зиёдати истифодашуда бо тарифи барои гуруҳи 1 (барои истифодабарандагони саноатӣ ва ғайрисаноатӣ) муайяншуда ҳисобӣ карда мешавад.

Ҳамзамон дар нархномаи амалкунанда барои эҳтиёҷоти истеҳсолии корхонаҳое, ки бо оҳангудозӣ ва гармкунии металл машғуланд, тарифи алоҳида муайян гардида буд, ки нисбат ба истифодабарандагони саноатӣ ва ғайрисаноатӣ 24 фоиз зиёд буд.

Бо мақсади дастгирии соҳибкорони хурду миёна ва татбиқи ҳадафи саноаткунонии босуръати кишвар тарифи неруи барқ барои корхонаҳое, ки бо оҳангудозӣ ва гармкунии металл машғуланд ба гуруҳи 1 (барои истифодабарандагони саноатӣ ва ғайрисаноатӣ) дар нархномаи нави тарифи неруи барқ баробар карда шуд.

Дар Нархномаи қаблии №09-01-2019 «Тарифҳои неруи барқ ва гармӣ» гуруҳҳои истифодабарандагон нисбатан зиёд буданд ва ҳолатҳои аз ҷониби масъулини шабакаҳои барқӣ нодуруст истифодабарии нархномаиҳои муқарраргардида зиёд ошкор мегардид.

Дар қарори Ҳукумати Ҷумҳурии Тоҷикистон «Дар бораи тарифҳои неруи барқ ва гармӣ», ки аз 31 августи соли 2022, №449 тасдиқ гардидааст, ҳамаи гурӯҳҳои истифодабарандагон дар як ҷадвал пешбинӣ гардидаанд, ки ин шаффофияти истифодабарандагонро таъмин менамояд.